**De ce ai zgândărit destinul?**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ce ai zgândărit destinul

Şi mi te-ai arătat în cale,

Când m-am descătuşat de zale,

Privind spre cer precum copilul?

De ce ai apărut deodată

În cea mai caldă dimineaţă,

Făcându-mă să simt în viaţă

Emoţia ce-nseamnă toată?

De ce aici, de ce pe mine,

M-ai întâlnit din întâmplare?

De ce un altul, orişicare,

Nu s-a intersectat cu tine?

Oare aşa a fost să fie,

Având o vină numai soarta

Că ai fost tu şi nu o alta,

Cum bate inima-mi să ştie?